AOT เผยสายการบินกัมพูชา-จีนเปิดเส้นทางบินใหม่ตรงสู่ดอนเมือง-ภูเก็ต
AOT เผยสายการบินกัมพูชา-จีนเปิดเส้นทางบินใหม่ตรงสู่ดอนเมือง-ภูเก็ต โดยพนมเปญ - ดอนเมืองให้บริการ 1 เที่ยวบิน/วัน ส่วนคุนหมิง - ภูเก็ตให้บริการ 3 เที่ยวบิน/สัปดาห์
9 มิ.ย. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ในเดือนมิ.ย.นี้ มีสายการบินที่ได้ทำการบินในเส้นทางบินใหม่เพิ่มเติม คือ ที่ท่าอากาศยานดอนเมือง (ทดม.) มีสายการบิน JC (Cambodia) International Airlines ที่ได้เริ่มให้บริการเที่ยวบินปฐมฤกษ์เมื่อวันที่ 6 มิ.ย.60 ที่ผ่านมา ในเที่ยวบิน QD681 เส้นทางพนมเปญ – ดอนเมือง ซึ่งให้บริการทุกวันวันละ 1 เที่ยวบินด้วยอากาศยานรุ่น A320
รวมทั้งที่ท่าอากาศยานภูเก็ต (ทภก.) ในวันที่ 17 ก.ค. 60 สายการบินคุนหมิงแอร์ไลน์จะเริ่มทำการบินเที่ยวบินปฐมฤกษ์ เส้นทาง คุนหมิง – ภูเก็ต และจะให้บริการ 3 เที่ยวบิน ต่อสัปดาห์ โดยใช้อากาศยานแบบ B 737-800
ทั้งนี้ ทอท.ได้มีโครงการเชิญชวนสายการบินทำการบินในเส้นทางใหม่ๆ มายังท่าอากาศยานที่ ทอท.บริหารงาน 6 แห่ง เพื่อเชื่อมต่อการเดินทางและการขนส่งสินค้าไปยังจุดหมายปลายทางในเมืองหลวง เมืองหลัก และเมืองรองของโลก
โดยจะทำให้ผู้โดยสารต่างประเทศมีทางเลือกในการเดินทางบรรลุตามเป้าหมายของตนเองมากยิ่งขึ้น และเมื่อช่วงปลายปี 59 – เดือนเม.ย. 60 ได้มีสายการบินเปิดทำการบินมายังท่าอากาศยานของ ทอท.จำนวน 6 สายการบินแล้ว